In nomine Domini nostri Jesu Christi. Notum sit fidelibus cunctis, presentibus atque futuris, quod ego Rotardus dono Deo et sanctis ejus apostolis Petro et Paulo, ad locum Cluniacum, in quo loco domnus Odilo abbas preesse videtur, aliquid de rebus meis que sunt site in pago Matisconensi, in villa Rufiaco, hoc [est] vineam unam in Villa Profunda; terminat autem de tribus partibus terra Sancti Petri, a sero ex mea hereditate. Dono etiam unum campum in predicta villa, qui vocatur Frumentalis, tenens perticas quadraginta in longitudine, et in latitudine perticas duas et semis. Hanc autem donationem facio pro remedio anime patris mei Ermenaldi, in loco sepulture. S. Rotardi, qui fieri et firmare rogavit. S. Bernardi. S. alii Bernardi. S. Dodonis. S. Otberti. S. Tetberge. S. Geraldi. S. Andree. S. Rainardi. Data per manus Richardi sacerdotis, die veneris, VI kal. novembris.